|  |  |
| --- | --- |
| Icon  Description automatically generated |  |

Program rada i financijski plan za 2024. godinu

|  |  |
| --- | --- |
| Urbroj:1-2/23-1-7/4 | Zagreb, studeni 2023. |

Sadržaj

1 Osnovni podaci 3

2 Poslovni ciljevi 5

3 Program rada 6

3.1 Upravljanje financijskom imovinom Fonda 6

3.2 Revizija Programa razgradnje i Programa odlaganja, provedba Nacionalnog programa 7

3.3 Uspostava Centra za zbrinjavanje radioaktivnog otpada 8

3.4 Zbrinjavanje IRAO-a, iskorištenih izvora i preuzimanje NSRAO-a iz NE Krško 9

3.5 Odnosi s javnošću i lokalnom zajednicom 9

3.6 Upravljanje ljudskim potencijalima i međunarodna suradnja 10

4 Financijski plan 11

4.1 Opće smjernice za financijska ulaganja u 2024. godini 11

4.2 Plan prihoda, rashoda i neto vrijednosti imovine Fonda 12

4.2.1 Financijski prihodi i rashodi 12

4.2.2 RAO i ostali rashodi 13

4.2.3 Neto rezultat 15

4.2.4 Ulaganje u dugotrajnu materijalnu i nematerijalnu imovinu 15

4.3 Zaključak 16

5 Dodatak I - Popis kratica 17

6 Dodatak II - Popis tablica 18

# Osnovni podaci

**Puni naziv**:Fond za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško

**Skraćeni naziv:** Fond za financiranje razgradnje NEK

**Adresa**: Ulica Vjekoslava Heinzela 70a, 10000 Zagreb

**E-mail**: info@fond-nek.hr

**Internet adresa**: www.fond-nek.hr

**OIB** 22388237533

**MBS** 80645483

**T.** +385 1 3090 700, **F**. +385 1 3090 710

**Direktor**: Josip Lebegner

**Osnivač**: Republika Hrvatska

**Pravni status**: Pravna osoba s javnim ovlastima

**Djelatnost**: Obrada i zbrinjavanje opasnog otpada

**Predmet poslovanja**:

* poslovi prikupljanja, očuvanja i povećanja vrijednosti sredstava za financiranje svih djelatnosti povezanih s razgradnjom Nuklearne elektrane Krško (NE Krško) te zbrinjavanjem radioaktivnog otpada (dalje: RAO) i istrošenog nuklearnog goriva (dalje: ING) nastalih tijekom pogona i razgradnje NE Krško
* poslovi pripreme, izrade, revizije i provedbe Programa razgradnje i Programa odlaganja RAO i ING iz NE Krško
* poslovi u vezi sa zbrinjavanjem radioaktivnog otpada u postrojenjima za predobradu, obradu, kondicioniranje, rukovanje, dugoročno skladištenje i odlaganje RAO i iskorištenih izvora nastalih na teritoriju Republike Hrvatske i radom NE Krško
* vođenje evidencije o raspoloživim materijalnim i financijskim sredstvima, financijskim sredstvima potrebnim za zbrinjavanje RAO, ING te iskorištenih izvora, obveznicima plaćanja naknada za zbrinjavanje i zaprimljenim naknadama
* obavljanje ostalih poslova vezanih za djelatnosti zbrinjavanja RAO, ING te iskorištenih izvora sukladno odredbama zakona kojim se uređuje radiološka i nuklearna sigurnost
* obavljanje stručnih i drugih poslove u svezi s pribavljanjem, upravljanjem i korištenjem sredstava Fonda.

**Izvori financiranja**:

* sredstva za financiranje razgradnje i zbrinjavanja RAO i ING iz NE Krško koje Hrvatska elektroprivreda d.d. uplaćuje u Fond tromjesečno do prestanka rada NE Krško, uvećana za prinose koje Fond ostvaruje financijskim ulaganjima
* naknade za zbrinjavanje koje Fondu uplaćuju prouzročitelji i/ili vlasnici radioaktivnog otpada i iskorištenih izvora
* naknade iz državnog proračuna Republike Hrvatske za RAO i iskorištene izvore bez poznatog vlasnika kao i za zbrinjavanje RAO i iskorištenih izvora u Institutu za medicinska istraživanja i medicinu rada te Institutu Ruđer Bošković.

**Upravni odbor**, od 20. siječnja 2022.godine:

**Ivo Milatić,** predsjednik, Ministarstvo gospodarstva i održivog razvoja

**Vjekoslav Jukić,** zamjenik predsjednika, Ministarstvo gospodarstva i održivog razvoja

**Damir Trut,** Ministarstvo unutarnjih poslova

**Hana Zoričić,** Ministarstvo financija

**Matjaž Prah,** Hrvatska elektroprivreda d.d.

**Marijana Ivanov,** neovisni stručnjak za financije

**Dražen Jakšić,** neovisni stručnjak za nuklearnu sigurnost.

**Pravna osnova** za donošenje Programa rada i financijskog plana Fonda sadržana je u članku 17. Zakona o Fondu za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško (NN 107/07 i 21/22), (u daljnjem tekstu: Zakon o Fondu).

Program rada i financijski plan Fonda pripremljen je na osnovu sljedećih podloga usvojenih na 23. sjednici UO Fonda održanoj 14.studenoga 2023. godine:

1. Investicijska politika Fonda za 2024. godinu
2. Obrazloženje programa rada RAO i odnosa s javnošću na nacionalnoj i lokalnoj razini za 2024. godinu
3. Koncept dodjele financijskih potpora lokalnoj zajednici u 2024. godini.

# Poslovni ciljevi

Glavni ciljevi rada Fonda u 2024. godini mogu se podijeliti u slijedeće aktivnosti:

1. **Upravljanje financijskom imovinom:**
* Implementacija konzervativne politike investiranja financijskih sredstava
* Ostvarivanje konkurentnog prinosa usporedivog s prinosima mirovinskih fondova klase B;
1. **Postupanje s radioaktivnim otpadom**
2. Dovršetak izrade 4. revizije Programa razgradnje NE Krško i Programa odlaganja radioaktivnog otpada i istrošenoga nuklearnog goriva NE Krško
3. Intenziviranje aktivnosti na uspostavi Centra za zbrinjavanje RAO na Čerkezovcu (Općina Dvor):
	* dovršetak izrade Idejnog projekta Centra
	* dovršetak izrade Sigurnosne studije za lokacijsku dozvolu
	* dovršetak izrade Studije o utjecaju na okoliš i podnošenje zahtjeva za procjenu utjecaja zahvata na okoliš nadležnom ministarstvu
4. Pokretanje aktivnosti na preuzimanju nisko i srednje radioaktivnog otpada (dalje: NSRAO) iz NE Krško:
	* definiranje opsega karakterizacije NSRAO iz NE Krško
	* odabir tehničkog rješenja betonskog paketa za prihvat NSRAO-a
5. **Odnosi s javnošću na nacionalnoj i lokalnoj razini:**
* provedba većeg broja projekata na području Općine Dvor s ciljem poboljšanja životnih uvjeta i gospodarskog razvitka lokalne zajednice
* intenzivnije informiranje javnosti o tematici zbrinjavanja RAO i uspostavi Centra za zbrinjavanje RAO.

# Program rada

Program rada Fonda obuhvaća sljedeće osnovne grupe poslova:

1. upravljanje financijskom imovinom Fonda
2. revizija Programa razgradnje i Programa odlaganja radioaktivnog otpada i istrošenoga nuklearnog goriva NE Krško te provedba Nacionalnog programa provedbe Strategije zbrinjavanja RAO, iskorištenih izvora i ING
3. uspostava Centra za zbrinjavanje radioaktivnog otpada
4. zbrinjavanje institucionalnog RAO (dalje: IRAO) i iskorištenih izvora te preuzimanje NSRAO iz NE Krško
5. odnosi s javnošću i
6. upravljanje ljudskim potencijalima i međunarodna suradnja.

## Upravljanje financijskom imovinom Fonda

Za financiranje izrade, revizije i provedbe Programa razgradnje NE Krško i odlaganja RAO-a i ING-a potrebna su značajna sredstva, koja se, sukladno Uredbi o načinu uplate sredstava za financiranje razgradnje i zbrinjavanja radioaktivnog otpada i istrošenoga nuklearnog goriva NE Krško (NN 156/22) prikupljaju uplatama Hrvatske elektroprivrede d.d. (dalje: HEP).

Sukladno odredbama Zakona o Fondu i Statuta Fonda, a u svrhu očuvanja i povećanja vrijednosti, sredstva se mogu ulagati u vrijednosne papire, depozite i druge plasmane uz uvažavanje načela:

* sigurnosti ulaganja
* raznolikosti ulaganja
* održavanja tekuće likvidnosti i
* ostvarivanja konkurentnog prinosa na uložena sredstva.

U svrhu ostvarivanja navedenih načela ulaganja Fond će i u 2024. kontinuirano:

* pratiti stanje i procjenjuje trendove razvoja gospodarstava
* pratiti globalno tržište i ekonomska zbivanja
* pratiti pokazatelje poslovanja izdavatelja dužničkih i vlasničkih vrijednosnih papira iz portfelja Fonda
* sudjelovati na sjednicama Glavne skupštine izdavatelja vrijednosnih papira koji su u portfelju Fonda
* pratiti i analizira stanja investicijskih fondova koji su u portfelju Fonda
* pratiti pokazatelje poslovanja i uspješnosti kreditnih institucija prema dostupnim javnim podacima
* ulagati sredstva u pojedine financijske instrumente, vodeći računa o ograničenjima propisanima Statutom i Investicijskom politikom Fonda
* obavljati dnevni unos poslovnih i financijskih podataka u aplikaciju za vođenje portfelja Fonda (transakcije s financijskim instrumentima, dnevni izračun vrijednosti financijskih instrumenata i portfelja te usklađivanja s izračunima depozitne banke, pregled svih transakcija i interaktivni pregled strukture portfelja, automatsko knjiženje svih transakcija, platni promet i dr.)
* obavljati poslove u vezi s izvršenjem transakcija na deviznom tržištu i depozitnih transakcija
* izrađivati interne izvještaje
* voditi računovodstveno-knjigovodstvene poslove Fonda.

## Revizija Programa razgradnje i Programa odlaganja, provedba Nacionalnog programa

Jedan od glavnih zadataka za 2024. godinu je dovršetak izrade 4. revizije Programa odlaganja RAO i ING iz NE Krško i Programa razgradnje NE Krško, za što obaveza proizlazi iz Zakon o potvrđivanju ugovora između Vlade Republike Hrvatske i Vlade Republike Slovenije o uređenju statusnih i drugih pravnih odnosa vezanih uz ulaganje, iskorištavanje i razgradnju Nuklearne elektrane Krško i zajedničke izjave povodom potpisivanja ugovora između Vlade Republike Hrvatske i Vlade Republike Slovenije o uređenju statusnih i drugih pravnih odnosa vezanih uz ulaganje, iskorištavanje i razgradnju Nuklearne elektrane Krško (NN MU 9/02) (dalje: Međudržavni ugovor). Za potrebe 4. Revizije u prvom kvartalu 2024. godine će se završiti potporne studije koje će definirati ulazne podatke potrebne za izračun ukupnih troškova odlaganja i razgradnje, te visini kvartalnih uplata HEP-a u narednom razdoblju. U 2024. oba programa će biti predstavljena Međudržavnom povjerenstvu za praćenje rada NE Krško.

Tijekom 2024. godine planiran je nastavak projekta u kojemu se demonstrira utjecaj spremnika ING-a na stijenu i materijal ispune odlagališta, izrada podloga buduće regulative s uvjetima i kriterijima za odlaganje ING-a, visokoradioaktivnog otpada (dalje: VRAO) te iskorištenih izvora ionizirajućeg zračenja, te početak izrade Koncepta programa istraživanja i razvoja (R&D) odlagališta nisko i srednje radioaktivnog otpada u RH.

U 2024. godini započeti će se s izradom podloga za Drugi Nacionalni program provedbe Strategije zbrinjavanja radioaktivnog otpada, iskorištenih izvora i istrošenog nuklearnog goriva za razdoblje od 2026. godine. Tijekom 2024. godine planira se i provedba aktivnosti koje prethode usvajanju Drugog Nacionalnog programa, uključivo i ocjena o potrebi strateške procjene utjecaja Drugog Nacionalnog programa na okoliš, te početak pripreme strateške procjene utjecaja na okoliš ukoliko bude potrebna.

## Uspostava Centra za zbrinjavanje radioaktivnog otpada

Uspostava Centra je trenutno u fazi pripreme dokumentacije za ishođenje lokacijske dozvole. U cilju dobivanja lokacijske dozvole za izgradnju Centra, ključnu ulogu u 2023. godini imalo je donošenje Zakona o izmjenama i dopunama Zakona o prostornom uređenju (NN 67/23) kojima je omogućeno parcijalno donošenje Državnog plana prostornog razvoja (dalje: DPPR). Tijekom 2024. godine očekuje se donošenje Uredbe koja će propisati način i uvjete za uvrštenje Centra u DPPR. U 2024. godini planirana je izrada podloga za podnošenje zahtjeva za donošenje DPPR.

U 2023. započela je izrada idejnog projekta čiji završetak se očekuje u 2024. godini, nakon uvrštenja zahvata Centra u DPPR. Usporedno s izradom projektne dokumentacije u tijeku je i izrada prve iteracije sigurnosnih analiza. Po provedenom postupku prethodne ocjene zahvata na ekološku mrežu te određivanja sadržaja studije utjecaja na okoliš (scoping), u 2023. godini je započela, a u 2024. godini nastaviti će se izrada studije utjecaja na okoliš za Centar. Završetak izrade studije utjecaja na okoliš očekuje se u 2024. godini, ali taj cilj također ovisi o uvrštenju zahvata Centra u DPPR. Za potrebu provedbe postupka procjene utjecaja zahvata Centra na okoliš, posebno s aspekta prekogranične procjene, nastaviti će se s aktivnostima pravnih konzultacija kako bi se osigurala usklađenost s domaćim i međunarodnim zakonodavnim okvirom koji regulira procjenu utjecaja zahvata na okoliš.

Sukladno analizi pristupnih puteva i cesta kojima će se NSRAO prevesti do Centra za zbrinjavanje RAO, u 2024. godini planira se izrada projektne dokumentacije za rekonstrukciju pristupne ceste i dionice lokalne ceste. Isto tako, u 2024. godini planira se rješavanje imovinsko-pravnih pitanja za prometnice koje nisu ucrtane u zemljišnim knjigama, a povezane su s izgradnjom Centra.

U 2024. godini nastavit će se s mjerenjem ambijentalne brzine doze na lokaciji Centra na mjernoj postaji koja je uvrštena u sustav pravodobnog upozoravanja na nuklearnu nesreću (SPUNN) Ministarstva unutarnjih poslova RH. Također nastavlja se i sa seizmološkim mjerenjima na lokalnoj mreži seizmoloških postaja Centra i analizom rezultata mjerenja lokalnih potresa i lokalne seizmičnosti. Za mjernu postaju i seizmološke postaje osiguravaju se sredstva za održavanje i umjeravanje.

Također se u 2024. planira i izrada prijedloga Programa kontinuiranog monitoringa koji će definirati opseg praćenja parametara okoliša tijekom rada Centra.

Opći poslovi uspostave Centra za zbrinjavanje radioaktivnog otpada obuhvaćaju nastavak aktivnosti provedbe fizičke zaštite lokacije Centra, održavanje lokacije Centra i drugih manjih zahvata vezanih uz infrastrukturnu opremu na lokaciji Centra.

## Zbrinjavanje IRAO-a, iskorištenih izvora i preuzimanje NSRAO-a iz NE Krško

Za potrebe sigurnog skladištenja na lokaciji Centra svog IRAO-a i iskorištenih izvora nastalih u medicinskim, industrijskim, istraživačkim, obrazovnim i drugim postrojenjima u RH, biti će obvezno provesti dodatnu obradu i kondicioniranje dijela tog otpada. U 2024. godini sagledati će se i analizirati scenariji i mogućnosti karakterizacije, obrade i kondicioniranja IRAO-a i iskorištenih izvora izvan Centra odnosno na lokaciji prouzročitelja ili pomoću mobilnog postrojenja.

Programom rada za 2024. godinu također je predviđena izrada radnih uputa, koraka i aktivnosti koje će trebati obaviti prilikom zbrinjavanja IRAO-a i iskorištenih izvora bez poznatog vlasnika kao i radioaktivnih gromobrana na siguran način. Obzirom na odgodu roka preuzimanja NSRAO-a iz NE Krško, koje treba započeti najkasnije do početka 2028. godine, kao i odustajanje od izvoza prvog dijela u inozemstvo, u narednim godinama planirane su aktivnosti detaljne karakterizacije ukupne količine NSRAO kao priprema za konačno preuzimanje iz NE Krško.

U 2024. godini analizirati će se mogućnosti optimizacije kondicioniranja NSRAO na lokaciji NE Krško u betonske skladišno-odlagališne spremnike, posebno obzirom na prostorne, vremenske i ljudske kapacitete na lokaciji, te primjenu radiološke zaštite. Za potrebe analize mogućnosti obrade najaktivnijeg NSRAO iz NE Krško (ionske smole) planirana je izrada studije izvodljivosti koju će zajednički financirati Fond i Slovenska agencija za radioaktivni otpada ARAO.

## Odnosi s javnošću na nacionalnoj i lokalnoj razini

Aktivnosti odnosa s javnošću nastavljaju se u smjeru jačeg informiranja i edukacije javnosti o tematici zbrinjavanja RAO i uspostavi Centra za zbrinjavanje RAO. Provodit će se niz aktivnosti usmjerenih prema aktivnom sudjelovanju lokalne zajednice, lokalnih udruga i opće javnosti s područja Općine Dvor u dijalogu, iskazivanju njihovog mišljenja i potreba. U tu svrhu Fond će u provedbu svojih aktivnosti uključiti i vanjske stručnjake iz različitih područja.

Posebna pozornost posvećuje se razvojnom aspektu lokalne zajednice, odnosno projektima poboljšanja životnih uvjeta i otvaranja mogućnosti za daljnji gospodarski razvitak lokalne zajednice. Aktivnosti koje će Fond provoditi usmjerene su ka potporama u različitim područjima života. Potpore su predviđene za unaprjeđenje zdravstva, razvoj poljoprivrede, razvoj malih lokalnih proizvođača i uzgajivača, razvoj lokalnih udruga (pčelari, lovci, ribolovci, i sl.), rad djece osnovnoškolskog uzrasta i sl. Projekti će se identificirati i provoditi prema izrađenim studijama u prethodnim razdobljima te realnim potrebama lokalne zajednice izražene kroz takozvanu fokus grupu sastavljenu od predstavnika lokalne zajednice čije osnivanje je predviđeno početkom 2024. godine.

Aktivnosti informiranja javnosti obuhvaćaju radionice, tematska predavanja, studijska putovanja za javnost, organizirane obilaske Centra, organizirane obilaske Info centra u Dvoru i ostale informativne aktivnosti. U tu svrhu kontinuirano se izrađuju različiti sadržaji za informiranje javnosti, što uključuje produkciju oglasa, idejnih i grafičkih rješenja, tiskovina, izložaka, multimedijalnih sadržaja i ostalih informativno-promotivnih materijala prilagođenih svim uzrastima. Uz postojeću web stranicu Fonda, u 2024. uredit će se nova stranica posvećena Centru za zbrinjavanje radioaktivnog otpada na Čerkezovcu. Fond redovito održava i Facebook stranicu, a na mjesečnoj razini objavljuje i distribuira na području Općine Dvor Newsletter s novostima na projektu.

Kao okosnice informiranja javnosti uspostavljeni su info centri u Zagrebu i Dvoru, koji se redovno održavaju i nadopunjavaju novima sadržajima, s posebnom pozornošću na Info centar u Dvoru, gdje je planiran uspostava novog multimedijskog sadržaja u 2024. godini, kao i održavanje niza informativnih i promotivnih aktivnosti.

Lokalna zajednica na čijem će se teritoriju skladištiti radioaktivni otpad u pravilu rješava problem koji postoji na nacionalnoj razini. S obzirom na to da se radi o objektu od nacionalnog značaja, uobičajena svjetska praksa je isplata financijske podrške lokalnoj zajednici kao vid državnog poticaja za gospodarski razvoj. Visina financijske podrške predložena je Nacionalnim programom, te Trećom revizijom Programa razgradnje i Programa odlaganja RAO-a i ING-a iz NE Krško, a isplatu je potrebno regulirati Uredbom Vlade Republike Hrvatske. Uredbom će se definirati uvjeti i način financiranja, a njezino donošenje očekuje se tijekom 2024. godine. Manji dio sredstava predviđeno je da će se utrošiti kroz programe izravnih potpora lokalnoj zajednici putem javnih natječaja koje će raspisivati Fond.

## Upravljanje ljudskim potencijalima i međunarodna suradnja

Fond u 2024. godini planira nastaviti s edukacijom i stručnim usavršavanjem djelatnika Fonda u okviru nacionalnih i regionalnih projekata tehničke pomoći Međunarodne agencije za atomsku energiju (IAEA).

Pored toga, u planu je sudjelovanje u radu radnih grupa Europske komisije i Nuklearne energetske agencije na razini OECD-a (NEA): IDN (International Decommissioning Network), DISPONET (International Low Level Waste Disposal Network), EURAD (European Joint Programme on Radioactive Waste Management), ENSREG (European Nuclear Safety Regulators Group), NDAPC (Nuclear Decommissioning Assistance Programme Committee), Nuclear Back-End Financial Aspects expert group (NuFaBa), RINA (Regional Initiative for Nuclear Advancement), te sastancima, webinarima i projektima ERDO udruge (European Repository Development Organisation).

U okviru Okvirnog programa tehničke suradnje s IAEA-om u 2024. se očekuje odobravanje i provedba projekta vezanog uz pripremu preuzimanja hrvatske polovice NSRAO-a iz NE Krško kroz razvoj skladišno - odlagališnih betonskih spremnika. Također, u 2024. godine osmislit će se prijedlog novog projekta tehničke pomoći IAEA za novo programsko razdoblje 2026.-2027. godine kojim će se popratiti projekt uspostave Centra za zbrinjavanje radioaktivnog otpada Čerkezovac.

Fond će nastaviti s uspješnom praksom partnerskih odnosa s agencijama odgovornim za razgradnju i zbrinjavanje RAO i ING u europskim zemljama s razvijenim sustavima upravljanja s RAO kroz neformalnu udrugu *Club of Agencies.*

# Financijski plan

## Opće smjernice za financijska ulaganja u 2024. godini

Mnoga razvijena gospodarstva su na vrhuncu ciklusa podizanja kamatnih stopa, tako da se u 2024. godini ne očekuje dodatno monetarno zatezanje. Tako vodeće svjetske središnje banke, američki FED i europski ECB, komuniciraju potrebu za zadržavanjem kamatnih stopa na visokim razinama u dužem vremenskom razdoblju kako bi se stope inflacije dugoročno vratile na ciljane razine. Prerano popuštanje monetarne politike može dovesti do ponovnog ubrzanje inflacije osobito u okruženju snažnih tržišta rada.

Prema baznom scenariju inflacija će nastaviti usporavati kako monetarne vlasti budu držale financijske uvjete stegnutim. Intenzitet usporavanja biti će manji od onog u 2023. godini zbog izostanka visoke baze iz 2022. godine.

Ipak, strukturni trendovi (starenje stanovništva, deglobalizacija, migrantska politika, zelena tranzicija te rastući deficiti) upućuju da bi u srednjoročnom razdoblju i stope inflacije i kamatne stope mogle biti na višim razinama od onih u predpandemijskom razdoblju.

Posljedice zadržavanja restriktivne monetarne politike i visokih kamatnih stopa trebale bi se u većoj mjeri osjetiti u gospodarstvu nego u 2023. godini, u vidu usporavanje tržišta rada, potrošnje i investicija. Rast realnog dohotka uslijed usporavanja inflacije, mogao bi usporiti negativna kretanja.

U tablici ispod daju se projekcije očekivane strukture ulaganja Fonda u 2024. godini:

Tablica 1 – Alokacija imovine za 2024. godinu (u mil. EUR)



Prema iskazanoj projekciji stanja portfelja na 31.12.2024. godine, u cilju postizanja zadanog prinosa iz 3. revizije Programa razgradnje i Programa odlaganja RAO i ING, evidentan je daljnji zaokret prema rizičnijim klasama imovine. To se očituje kroz povećano ulaganje u dionice u ukupnom iznosu od cca 10 mil. EUR te na planirano dodatno ulaganje u fondove koje iznosi 8 mil. EUR.

## Plan prihoda, rashoda i neto vrijednosti imovine Fonda

Na temelju (1) makroekonomske projekcije za 2024. godinu, (2) projicirane stope neto prinosa u rasponu od 3,5-4,5% na ulaganja u financijsku imovinu te (3) projicirane uplate HEP-ovih obveza prema Fondu u iznosu od 5,3 mil. EUR, u nastavku teksta se daje plan prihoda, rashoda i očekivana neto vrijednost imovine na dan 31.12.2024. godine, zajedno s pripadajućim pokazateljima poslovanja.

### Financijski prihodi i rashodi

Tablica 2 - Financijski prihodi i rashodi



Nastavno na projekcije kretanja lokalnog i globalnog tržišta u 2024. godini, očekuje se **neto prihod od upravljanja financijskom imovinom** u iznosu od 15,6 mil. EUR, a odnosi se prvenstveno na:

* **kapitalne neto dobitke** u iznosu od 5,5 mil. EUR, pod pretpostavkom pada kamatnih stopa na EUR te izlaska iz određenih dioničkih pozicijama na cjenovno izdašnim nivoima,
* **kamatne prihode** u iznosu od 9,2 mil EUR koji su u najvećoj mjeri vezani uz kamatne prihode po obveznicama i depozitima,
* **prihode od dividendi i ostale prihode** u iznosu od 1,4 mil. EUR.

**Prihodi po posebnim propisima** (uplate HEP) u 2024. godini određeni su veće spomenutom Uredbom o iznosu, roku i načinu uplate sredstava za financiranje razgradnje i zbrinjavanja RAO i ING NE Krško te su planirani na istom nivou kao i za 2023. godinu, u iznosu od 5,3 mil. EUR.

Posljedično, očekivani **neto prinos Fonda** za 2024. godinu iznosi 4,00%. Potrebno je naglasiti da i prihodi i rashodi vezani uz ulaganja zbog volatilnosti tržišta mogu znatno odstupati od planiranih.

### RAO i ostali rashodi

U 2024. glavne aktivnosti odnositi će se na dovršetak Četvrte revizije Programa odlaganja RAO-a i ING-a iz NEK-a, karakterizaciju NSRAO i ostale pripreme za preuzimanje hrvatske polovice otpada iz NE Krško te izradu projektne dokumentacije za rekonstrukciju prometnice. U nastavku se daje računovodstveni prikaz detaljnije razrade RAO i ostalih rashoda.

Tablica 3 - RAO i ostali rashodi



**Rashodi za radnike** planirani su u iznosu od 1,4 mil. EUR, a odnose se na bruto plaće (1,1 mil. EUR), doprinose na plaće (0,2 mil. EUR) i ostale rashode za radnike sukladno materijalnim pravima i Pravilniku Fonda (0,1 mil. EUR). Rashodi za radnike su veći za 22% u odnosu na plan za 2023. godinu zbog potrebe zapošljavanja dva dodatna radnika i zbog povratka dvije zaposlenice s rodiljnog dopusta.

Na kraju 2023. u Fondu će biti zaposleno 25 radnika. Predviđenim zapošljavanjem dvoje djelatnika u 2024. ispunjavaju se obveze proizašle iz međunarodne ARTEMIS[[1]](#footnote-1) ekspertne misije, jačaju se kapaciteti Fonda za samostalnu provedbu aktivnosti informiranja i odnosa s javnošću i smanjuje se potreba za vanjskim uslugama.

Vezano uz materijalne rashode potrebno je napomenuti sljedeće:

* kategorija **Usluge (Fond)** u iznosu od 0,6 mil. EUR se u najvećoj mjeri odnosi na aktivnosti vezane uz odnose s javnošću i informiranje javnosti, različite informativno-promotivne aktivnosti, projekte poboljšanja životnih uvjeta i otvaranja mogućnosti za daljnji gospodarski razvitak lokalne zajednice. Toj kategoriji također pripada i godišnja naknada za korištenje Bloomberg platforme;
* kategorija **Usluge (RAO)** planirana je uiznosu od 1,6 mil. EUR i pokazuje povećanje u odnosu na Plan za 2023. godinu, što se odnosi na završetak izrade RD&D programa, izradu podloga Nacionalnog programa, analize vezane za iskorištene izvore, 4. revizije Programa razgradnje i Programa odlaganja, planirani početak aktivnosti na karakterizaciji NSRAO iz NE Krško, definiranje konačne varijante betonskog spremnika za NSRAO, što povećava planirani trošak intelektualnih usluga za 41% u odnosu na plan za 2023. godinu;
* kategorija **Materijal i energija (Fond)** (0,1 mil. EUR) kao i kategorija **Ostali materijalni rashodi (Fond)** (0,02 mil EUR) iskazuju povećanje koje je prvenstveno posljedica rasta cijena energenata i poslovnih aktivnosti, te rasta troškova premija osiguranja;
* Kategorija **Ostali rashodi** odnosi se na sredstva za moguće naknade žalbenih postupaka vezano uz procese javne nabave;

**Donacije** su planirane u iznosu od 1,2 mil. EUR u 2024. godini. Ukupni iznos donacija povećan je za 0,15 mil EUR u odnosu na 2023., od toga je polovica povećanja planirana na tekućim, a polovica na kapitalnim donacijama. Navedeno povećanje iskoristit će se za dodjelu financijskih potpora lokalnoj zajednici putem javnih natječaja u cilju jačanja gospodarskog razvoja i poboljšanju života na području Općine Dvor. Kapitalne donacije u iznosu od 1,062 mil. EUR dodijelit će se lokalnoj zajednici sukladno Uredbi o visini naknade i načinu financiranja jedinice lokalne i područne (regionalne) samouprave na čijem području se uspostavljaju ili nalaze građevine za zbrinjavanje radioaktivnog otpada u vlasništvu Fonda čije donošenje se očekuje 2024. godine.

### Neto rezultat

U sljedećoj tablici se daje prikaz projiciranog neto rezultata za 2024. godinu:

Tablica 4 - Neto rezultat



Višak prihoda nad rashodima očekuje se u iznosu od 15,5 mil. EUR, sukladno obrazloženjima danim u prethodnim poglavljima.

### Ulaganje u dugotrajnu materijalnu i nematerijalnu imovinu

Tijekom 2024. godine planiran je nastavak istražnih radova na lokaciji Čerkezovac, te izrada projektne i druge dokumentacije u svrhu dobivanja lokacijske i građevinske dozvole za Centar za zbrinjavanje RAO te ulaganje u informacijski centar u Dvoru, što rezultira povećanjem investicija u materijalnu i nematerijalnu imovinu u odnosu na očekivanu realizaciju u 2023. U sljedećoj tablici daje se projekcija planiranih sredstava za nabavu materijalne i nematerijalne imovine u 2024. godini:

Tablica 5 - Ulaganje u dugotrajnu imovinu



Vezano uz planiranu materijalnu i nematerijalnu imovinu potrebno je napomenuti sljedeće:

* **Ulaganje u tuđu imovinu s pravom korištenja** (planirani iznos 0,25 mil. EUR) odnose se na ulaganje u novi poslovni prostor (predvidivo na lokaciji bivšeg Brodarskog instituta), s obzirom da je postojeći prostor Siemens prodao novom vlasniku koji će na lokaciji graditi novi poslovni objekt
* povećanje stavke **Projektna i ostala dokumentacija** (planirano 0,8 mil. EUR) odnosi se na intenziviranje aktivnosti izrade projektne dokumentacije, sigurnosnih studija i studije utjecaja na okoliš za potrebe ishođenja dozvola Centra i nadzor tih poslova i drugo
* Stavka **Postrojenja i oprema** (0,05 mil. EUR) odnosi se u najvećoj mjeri na nabavku nove računalne opreme i multimedijske opreme za proširenje Info centra u Dvoru.

## Zaključak

Temeljem prezentiranih planiranih poslovnih aktivnosti za 2024. godinu očekujemo:

* neto financijski rezultat u iznosu od 20,9 mil. EUR, što daje projicirani bruto prinos Fonda u iznosu od 4,0%, uz napomenu da prihodi i rashodi vezani uz ulaganja zbog volatilnosti tržišta mogu znatno odstupati od planiranih
* povećanje opsega aktivnosti Sektora RAO u 2024. godini u odnosu na 2023. godinu koje će rezultirati ukupnim povećanjem planiranih troškova Sektora RAO za 36%. Povećanje se odnosi u najvećoj mjeri na završetak izrade 4. revizije Programa razgradnje NE Krško i Programa odlaganja RAO i ING iz NE Krško, početak aktivnosti na karakterizaciji NSRAO iz NE Krško i definiranje konačne varijante betonskog spremnika za NSRAO. U dijelu uspostave Centra za zbrinjavanje RAO na području Općine Dvor, povećanje za 2024. godinu odnosi se na privođenje kraju aktivnosti izrade projektne dokumentacije što je vidljivo na poziciji materijalne i nematerijalne imovine
* neto rezultat u iznosu od 15,5 mil. EUR, što predstavlja smanjenje od 2 mil. EUR u odnosu na plan za 2023. godinu
* neto vrijednost imovine na dan 31.12.2024. u iznosu od 396 mil. EUR.

# Dodatak I - Popis kratica

|  |  |
| --- | --- |
| ARAO | Slovenska agencija za radioaktivni otpad |
| Centar | Centar za zbrinjavanje radioaktivnog otpada u skladu sa Strategijom zbrinjavanja radioaktivnog otpada, iskorištenih izvora i istrošenoga nuklearnog goriva (Centar za zbrinjavanje RAO) |
| DISPONET | International Low Level Waste Disposal Network |
| DPPR | Državni plan prostornog razvoja |
| ECB | European Central Bank |
| EK | Europska komisija |
| ENSREG | European Nuclear Safety Regulators Group |
| ERDO | European Repository Development Organisation |
| EURAD | European Joint Programme on Radioactive Waste Management |
| FED | Sustav federalnih rezervi  |
| Fond | Fond za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško (kraće: Fond za financiranje razgradnje NEK) |
| HEP | Hrvatska elektroprivreda d.d. |
| IAEA | Međunarodna agencija za atomsku energiju (International Atomic Energy Agency) |
| IC-Dvor | Info centar Dvor |
| IDN | International Decommissioning Network |
| ING | istrošeno nuklearno gorivo |
| IRAO | institucionalni radioaktivni otpad |
| NDAPC | Nuclear Decommissioning Assistance Programme Committee |
| NEA | Nuclear Energy Agency |
| NEK | Nuklearna elektrana Krško (NE Krško) |
| NSRAO | nisko i srednje radioaktivni otpad |
| NuFaBa | Nuclear Back-End Financial Aspects expert group |
| OSJ | Odnosi s javnošću na nacionalnoj i lokalnoj razini |
| PO | Program odlaganja RAO-a i ING-a iz NEK-a |
| PR | Program razgradnje NEK-a |
| RAO | radioaktivni otpad |
| RCC | reinforced concrete container |
| RD&D | Program istraživanja i razvoja |
| RINA | Regional Initiative for Nuclear Advancement |
| SPUNN | Sustav pravodobnog upozoravanja na nuklearnu nesreću |
| VRAO | visoko radioaktivni otpad |

# Dodatak II - Popis tablica

[Tablica 1 – Alokacija imovine za 2024. godinu (u mil. EUR) 11](#_Toc150241679)

[Tablica 2 - Financijski prihodi i rashodi 12](#_Toc150241680)

[Tablica 3 - RAO i ostali rashodi 13](#_Toc150241681)

[Tablica 4 - Neto rezultat 14](#_Toc150241682)

[Tablica 5 - Ulaganje u dugotrajnu imovinu 15](#_Toc150241683)

1. ARTEMIS je projekt Međunarodne agencije za atomsku energiju (IAEA) kroz koji je u lipnju 2023 proveden nezavisni stručni pregled Nacionalnog programa provedbe Strategije zbrinjavanja RAO, iskorištenih izvora i ING. Ovim pregledom Hrvatska je također u cijelosti ispunila i svoju obvezu iz članka 14.3 Direktive vijeća 2011/70/EURATOM o uspostavi okvira Zajednice za odgovorno i sigurno gospodarenje ING i RAO. Nalazi, preporuke i prijedlozi objedinjeni su u završnom izvješću koje se dostavlja Vladi, a jedna od preporuka odnosi se na jačanje ljudskih resursa Fonda. [↑](#footnote-ref-1)